
A LAT-1 aminosav transzporter gátlása csökkenti a humán adipociták hőtermelésének cAMP általi indukcióját ex vivo

A felnőttekben is jelentős számban - főleg a mély nyaki és a paravertebrális régiókban -
megtalálható barna adipociták hőtermelése a hideg által kiváltott szimpatikus stimulus
hatására aktiválódik. Az ezekben a sejtekben kifejeződő mitokondriális UCP1 fehérje
szétkapcsolja az elektron transzport-láncot és az ATP szintézist, így a tápanyagok
oxidálásából származó energia hő formájában szabadul fel. A nem-didergéses hőtermelés
fokozása a barna adipocitákban terápiás célpontként szolgálhat az elhízás és diabétesz elleni
küzdelemben. Az SLC7A5 és SLC7A2 gének által kódolt LAT-1 egy heterodimer membrán
transzport fehérje, amely elsősorban elágazó láncú és aromás esszenciális aminosavakat
szállít.
Munkacsoportomban sejtpermeábilis cAMP analóggal modellezték a hideg hatására
bekövetkező szimpatikus idegrendszeri választ adipocitákban, melynek hatására nemcsak az
UCP1 és a mitokondriumok mennyisége és aktivitása növekedett meg, hanem az SLC7A5 és
SLC7A2 gének kifejeződése is. Ezért célul tűztük ki annak vizsgálatát, hogy a LAT-1
farmakológiai gátlása befolyásolja-e a humán adipociták hőtermelésének szimpatikus
stimulus általi indukcióját ex vivo.
Primer szubkután és mély nyaki zsírszövet-eredetű sztróma sejteket hőtermelésre
nagymértékben képes adipocitákká differenciáltattunk 14 napon át. Ezt követően,
sejtpermeábilis cAMP kezelést alkalmaztunk 10 órán keresztül, a LAT-1 farmakológiai
inhibitora (KYT-0353) jelenlétében vagy hiányában. A LAT-1 alegység valamint a
termogenikus gének és fehérjék kifejeződését RT-qPCR-ral és Western-blottal határoztuk
meg. Az adipociták oxigén fogyasztását Seahorse XF96 Extracellular Flux Analyzer
alkalmazásával mértük.
A cAMP kezelés hatására növekedett a hőtermelésért felelős gének (UCP1, PGC1A, DIO2,
CITED1, CIDEA) kifejeződése és az adipociták oxigén fogyasztása (beleértve az UCP1
aktivitásával arányos proton-csorgásos légzést); azonban a LAT-1 inhibitora jelenlétében a
stimuláció kevésbé volt hatékony. A farmakológiai gátlás nem befolyásolta a LAT-1
alegységeinek kifejeződését. Eredményeink arra utalnak, hogy a LAT-1 transzporter
funkciója fontos szerepet játszik az aktív hőtermelő adipociták energia háztartásában.



